Kl 23.59 er Rosenhøj og Rundhøj ikke længere visitationszoner, hvor politiet har ret til at foretage stikprøvekontroller på folk og biler, der færdes i områderne.

Annonce

Natten til onsdag, nærmere bestemt kl. 23.59, ophører visitationszonerne i Rundhøj og Rosenhøj i Viby. Dermed er det ikke længere et lovligt området for politiet at lave stikprøvekontroller på folk og køretøjer i. Der har ikke været anledning til ret mange visitationer og dem, der har været foretaget, har været uden udbytte. Til gengæld har politiets anden indsats givet endog meget god pote.

» Visitationszonerne har i denne omgang kun givet anledning til ganske få visitationer, hvor udbyttet har været én kniv. Sideløbende har vi dog iværksat flere målrettede indsatser mod nogle af kernemedlemmerne af de to grupperinger, og det har givet resultater, « fortæller fungerende politiinspektør Carit Andersen i en pressemeddelelse udsendt af politiet.

Annonce

500.000 i dansk og udenlandsk valuta

Et 33-årigt medlem af den såkaldte Rundhøj-gruppering var i besiddelse af knapt 500.000 i dansk og udenlandsk valuta og en mindre mængde hash, da Østjyllands Politi 15. september foretog en ransagning hos ham. Manden er derfor sigtet for hæleri for så vidt angår pengene og overtrædelse af lov om euforiserende stoffer. Beløbet er beslaglagt, og den videre efterforskning skal nu klarlægge, hvor pengene stammer fra.

Onsdag 5. oktober sigtede politiet en 32-årig mand, også fra Rundhøj-grupperingen, for medvirken til grov vold samt besiddelse af skydevåben i forbindelse med skudepisoden 27. september, hvor en 28-årig mand blev ramt af skud på Rundhøj Torv . Den 28-årige var kendt af politiet som tilhørende den ene af de to Rosenhøj/Rundhøj-grupperinger. Sagen er under fortsat efterforskning, og motivet til skyderiet er endnu ikke klarlagt.

Og dagen efter, den 6. oktober, foretog politiet ransagning hos en 26-årig mand, som er tilknyttet Rosenhøj-grupperingen. Her fandt de en gaspistol og 165.000 kroner i kontanter. Den 26-årige er blevet sigtet for overtrædelse af våbenloven samt hæleri, hvad angår pengene.

Annonce

Stadig fokus på området

Skudepisoden 27. september blev af Østjyllands Politi opfattet som en optrapning af konflikten mellem to grupperinger i området, hvorfor de genoprettede de visitationszoner, som oprindeligt blev oprettet efter uroligheder i området i begyndelsen af september. Men siden skudepisoden 27. september har der været roligt i boligområderne, og politiet ser derfor ingen grund til at opretholde visitationszonerne.

Status på samtlige visitationer kl. 07.00 tirsdag morgen var således:

Rosenhøj

Fire visitationer uden resultat

Rundhøj

Otte visitationer - en kniv fundet

Den præventive patruljering og tryghedsskabende patruljering i området fortsætter dog, efter visitationszonerne er ophævet.